Jesus—Waar hy vandaan gekom het — Wagtoring AANLYN BIBLIOTEEK
w11 4/1 bl. 4-5
Jesus se geboorte—Waar en wanneer?
DIE Romeinse goewerneur Pontius Pilatus het hierdie vraag gevra toe Jesus tereggestaan het op ’n aanklag wat sy dood tot gevolg kon hê.* Pilatus het geweet uit watter deel van Israel Jesus gekom het (Lukas 23:6, 7). Hy het ook geweet dat Jesus baie meer as ’n gewone mens was. Het Pilatus gewonder of Jesus al voorheen gelewe het? Was hierdie heidense heerser werklik bereid om die waarheid te aanvaar en in ooreenstemming daarmee op te tree? Hoe dit ook al sy, Jesus het geweier om te antwoord, en dit het kort voor lank duidelik geword dat Pilatus meer in sy eie loopbaan belanggestel het as in waarheid en geregtigheid.—Matteus 27:11-26.
Eeue tevore is Jesus se geboorteplek in ’n Bybelprofesie voorspel: “Jy, o Betlehem Efrata, wat te klein is om onder die duisende van Juda te wees, uit jou sal daar vir my die een voortkom wat die heerser in Israel sal word” (Miga 5:2).* Betlehem was blykbaar te klein om onder die stede in die gebied van Juda genoem te word. Maar hierdie dorpie sou ’n unieke voorreg geniet. Die beloofde Messias, of Christus, sou uit Betlehem kom.—Matteus 2:3-6; Johannes 7:40-42.
Deur middel van die heilige gees het Jehovah God die lewe van sy hemelse Seun wonderdadig na die baarmoeder van die Joodse maagd Maria oorgeplaas sodat hy as ’n volmaakte mens gebore kon word.* So ’n wonderwerk is geensins bo die vermoë van God die Almagtige nie. Die engel wat die situasie aan Maria verduidelik het, het dit so gestel: “By God sal geen verklaring ’n onmoontlikheid wees nie.”—Lukas 1:30-35, 37.
Vir meer inligting oor die inhegtenisneming en verhoor van Jesus, sien die artikel “Die skandelikste verhoor van alle tye”, op bladsye 18-22 van hierdie tydskrif.
Efrata (of Efrat) was blykbaar vroeër ’n naam vir Betlehem.—Genesis 35:19.